**ציון יום השנה למתקפת השבעה באוקטובר בצה"ל - מדיניות ודגשים**

1. **כללי:**
2. יום זיכרון לאומי לאירועי **כ"ב בתשרי (שמחת תורה) – 7 באוקטובר**, **חל בתאריך כ"ד בתשרי**.
3. השנה יחול יום הזיכרון השני לשבעה באוקטובר **ביום חמישי, 16 באוקטובר** **2025**.
4. **בכל יחידות צה"ל יצוין** היום בהתאם לדגשים המובאים במסמך זה **ובהתאם להנחיות ענף משטר ומשמעת.**
5. **רקע:**

**בבוקר שמחת תורה ה-7 באוקטובר 2023, כ"ב בתשרי ה'תשפ"ד**, בעיצומה של שנת מחלוקת קשה בחברה הישראלית, פתח חמאס במתקפת פתע על מדינת ישראל. במסגרתה הוא חדר ליישובים ולערים במערב הנגב תוך ירי רקטי לאזורים רבים בארץ. **במתקפה פלש האויב למדינת ישראל, חדר לבסיסי צה"ל, אחז בישובים, השתלט על צירים מרכזיים, ביצע מסעות רצח בריכוזים עירוניים, החריב שכונות בישובים ובקיבוצים על יושביהם וטבח במשתתפי מסיבות, בהן הנובה ביער רעים, שהתקיימו באזור.**

המחבלים רצחו אזרחים וחיילים ללא הבחנה, פצעו רבים אחרים והשתמשו באלימות מינית באופן שיטתי. **במתקפה נרצחו באכזריות למעלה מ-1200 נפש, ונחטפו לשטח הרצועה 251 אזרחים ישראלים וזרים.**

**צה"ל כשל במניעת ההתקפה**. רק אחרי שעות לחימה ארוכות נבלמה המתקפה, טוהרו היישובים ופונו כלל האזרחים מהאזור. **במהלך מתקפת הטרור ולמרות התנאים הקשים, פעלו אזרחים, כיתות הכוננות, כוחות המשטרה, השב"כ וצה"ל, בגבורה ובמסירות נפש וכך הצילו חיים רבים.** כוחות **רפואה והצלה** סיכנו חייהם במתן סיוע לנפגעים. כמו כן, תוך שעות בודדות **התייצבו מאות אלפי משרתי מילואים**, חלקם עוד בטרם נקראו**, מתוך נכונות לקום ולהגן על המדינה.**

**זהו אחד מהאירועים הקשים בתולדותיה של מדינת ישראל** ואחת מפעולות הטרור הגדולות ביותר בעידן המודרני ביחס לגודל האוכלוסייה.

**יום הזיכרון הלאומי נקבע במטרה להנציח את אירועי השבעה באוקטובר בכלל מוסדות המדינה ובכללם בצה"ל.**

1. **ציון יום הזיכרון לשבעה באוקטובר בצה"ל:**

בשבעה באוקטובר, בעקבות מתקפת הפתע האכזרית של האויב על מדינת ישראל **הכריזה ממשלת ישראל על מלחמה** שמטרותיה המרכזיות - פירוק תשתיות הטרור של חמאס ויצירת התנאים להשבתם של החטופים. **מלחמת "חרבות ברזל"** התרחבה למערכה רב-זירתית ממושכת, במהלכה הביאו כוחות צה״ל להישגים יוצאי דופן בכלל הגזרות, **והיא נמשכת גם בימים אלה**. חיילי צה"ל מפגינים מסירות נפש למען אזרחי ישראל, הגיעו להישגים משמעותיים במתווי לחימה מורכבים, פעלו להשבת החטופים, והם ממשיכים לפעול ולהילחם כדי להשלים את המשימה בשיטתיות וביסודיות – ככל שיידרש.

**ציון יום הזיכרון השני ל-7 באוקטובר תוך כדי מלחמה מזמין שיח פיקודי משמעותי על אחריותנו על הכישלון ב-7 באוקטובר, על מחויבותנו המוסרית להשבת החטופים ועל נחישותנו להכריע את אויבנו במטרה להבטיח את ביטחון המדינה ואזרחיה.**

1. **דגשים מרכזיים לציון יום הזיכרון לשבעה באוקטובר בצה"ל:**
2. **נשיאה באחריות נוכח הכישלון**

**צה"ל נושא באחריות להגנת מדינת** ישראל וביטחון אזרחיה ותושביה. **זוהי אחריות כבדת משקל וב-7 באוקטובר כשלנו במימושה.**

נדגיש את **מחויבותנו להשבת החטופים המוחזקים ברצועת עזה**, נתמוך במשפחותיהם, ונספר את קורותיהם של השבויים ופדויי השבי שסבלו מידו האכזרית של האויב שהחזיקם בתנאים לא אנושיים. **נתחייב לפעול ולהילחם עד כדי חירוף הנפש – עד להשבתם הביתה**.

**יישום תחקירי אירועי השבעה באוקטובר הינו צו מוסרי של צה"ל כלפי אזרחי מדינת ישראל** עליהם אנחנו מחויבים להגן ולשמור. צה"ל יפעל להפוך כל אבן על מנת לפעול לתיקון ולשינוי מערכתי על מנת **להבטיח את ביטחון מדינת ישראל ולהיות נכונים לאתגרים שלפנינו.**

1. **זיכרון**

**נזכור את האזרחים שנרצחו ב-7 באוקטובר** ונתייחד עם זכרם ומורשתם של **הנופלים מכוחות הביטחון, ההצלה, הרפואה וצה"ל אשרו חרפו נפשם בקרבות למען הגנת המדינה ואזרחיה**, ננצור את זכרם ונשאב השראה מדמותם. לצה"ל מחויבות לזכרונם והנצחתם של חללי צה"ל בסדיר ובמילואים שקראו "הנני" ונפלו בעת מילוי תפקידם. **מפקדי צה"ל וחייליו יוסיפו לפעול למען הפצועים בגוף ובנפש שפעלו למען אזרחי המדינה, לכבדם ולהוקירם.**

1. **גבורה**

בשבעה באוקטובר, בצל ערפל הקרב הכבד, קמו אזרחים, אנשי כוחות הביטחון, חיילים, מפקדים ויחידות ופעלו באומץ-לב, הקרבה וגבורה. **ברגע האמת הם פעלו מתוך מסירות נפש תוך גילויי דוגמה אישית ושליחות למען הגנת המדינה ואזרחיה.** נדגיש את מאות אלפי החיילים והמפקדים **בסדיר ובמילואים** המוסיפים להילחם על הבית ופועלים מתוך תחושת שליחות, ציונות ואמונה בצדקת הדרך למימוש ייעודו של צה"ל ולהבטחת קיומנו הלאומי.

1. **תקווה**

צה"ל פועל ונלחם על מנת לאפשר למדינת ישראל ואזרחיה **לחיות חיי חירות, שגשוג וצמיחה** ולהגשמת חזון הדורות. **ידענו תקופות קשות כעם וקמנו מהן מחוזקים**. נשאב רוח והשראה מדורות הלוחמים, למען חירות העם בארצו. אנו פועלים **מתוך הכרה בכוחה של התקווה לעצב מחר טוב יותר**. נחזק את **מערב הנגב ונפעל לסייע בצמיחתו ובשגשוגו. נגייס תעצומות נפש למשימות שעוד נכונו לנו כחברה וכעם**ונפעל מתוך עוצמה צבאית אל מול האויב. נבטיח את ביטחון המדינה ואזרחיה ואת מחויבותנו להגן על הזכות **לחיות כעם חופשי בארצנו.**

1. לצד הנחיות משטר ומשמעת לאופן בו יחידות צה"ל יציינו את יום הזיכרון, יוכנו לאור הדגשים הצעות לשיח מפקד, מתווי סיורים בנגב המערבי, מענה לכוחות המילואים, תוכניות למעגלי שיח ביחידות אורגניות ובין-מדרגיות, הפקות תרבות ומענה במרצים.